SKRIFTLIG FORESPØRGSEL E-1316/02

af Jonas Sjöstedt (GUE/NGL) til Kommissionen

(8. maj 2002)

Om: Dyrkning af hamp med lavt THC-indhold

Hvis der gives tilladelse til at dyrke hamp med et lavt THC-indhold, vil det indebære store kontrolproblemer, da det ikke er muligt at se forskel på planter med hhv. lavt og højt indhold af THC. International Narcotics Control Board (INCB) har i flere af sine årsberetninger (bl.a. i 1997) advaret mod, at den hurtige forøgelse af hampedyrkningen i EU kan føre til, at det bliver umuligt at foretage den nødvendige regulering af og kontrol med dyrkningen. INCB har desuden peget på betydningen af, at EU-landenes regeringer og EU-institutionerne i deres arbejde ikke blot tager hensyn til de miljømæssige, erhvervsmæssige og økonomiske aspekter, men også til kontrollen med narkotika. Det fremgår også af årsberetningen, at der på marker, hvor det påstås, at der dyrkes hamp med et lavt THC-indhold, i realiteten dyrkes hamp med et højt THC-indhold bestemt for det illegale marked. Ifølge officielle rapporter fra Schweiz anvendes flertallet af de arealer, hvor der angiveligt dyrkes hamp med et lavt THC-indhold, til fremstilling af cannabis bestemt til det illegale marked. Det skønnes, at der således i 1998 blev høstet over 100 tons cannabis i Schweiz. Denne narkotika blev i Schweiz formidlet gennem et net af såkaldte hemp shops og blev også distribueret til andre lande i Europa (INCB's rapport, punkt 455-456).

Hvornår vil der komme et forslag fra Kommissionen om en ændring af den fælles markedsordning for hør og hamp, som går ud på, at dyrkning af hamp ikke længere skal være berettiget til støtte fra Fællesskabet?

Samlet svarafgivet på Kommissionens vegne af Franz Fischlerpå skriftlige forespørgsler E-1313/02, E-1315/02 og E-1316/02

(21. juni 2002)

Hamp (Cannabis sativa) er omfattet af følgende EF-retsforskrifter på landbrugsområdet:

- Rådets forordning (EF) nr. 1673/2000 af 27. juli 2000 om den fælles markedsordning for hør og hamp bestemt til fiberproduktion(1). Ifølge denne fælles markedsordning ydes der støtte til forarbejdning af hamp til fiberproduktion.

- Rådets forordning (EF) nr. 1251/1999 af 17. maj 1999 indførelse af en støtteordning for producenter af visse markafgrøder(2), ændret ved Rådets forordning (EF) nr. 1672/2000 af 27. juli 2000(5).

- Rådets forordning (EF) nr. 2358/71 af 26. oktober 1971 om den fælles markedsordning for frø(3). Der kan ydes støtte til produktion af certificeret hampefrø til fiberproduktion.

- Kommissionens forordning (EF) nr. 2461/1999 af 19. november 1999 om gennemførelsesbestemmelser til Rådets forordning (EF) nr. 1251/1999, for så vidt angår anvendelsen af udtagne landbrugsarealer med henblik på produktion af råvarer til fremstilling i EF af produkter, som ikke primært er bestemt til konsum eller foderbrug(4).

Via alle disse forordninger yder EF støtte til hamp til produktion af fibre og andre råvarer og eliminerer samtidig sundhedsfaren, fordi der gælder meget strenge betingelser for udbetalingen af støtten. Således er kun sorter med et meget lavt indhold af tetrahydrocannabinol (THC) (0,2 %) støtteberettigede.

Endvidere pålægger Rådet medlemsstaterne at indføre en streng kontrolordning, der kan medføre, at sorter med et THC-indhold på over 0,2 %, udelukkes.

Den svenske lovgivning forbyder derimod selve produktionen og forarbejdningen af al hamp, medmindre der gives tilladelse til ganske specielle anvendelsesformål.

Forbuddet mod at producere hamp gør det umuligt at importere hampefrø til fiberproduktion til Sverige.

Som det ærede medlem nævner, har de svenske myndigheder forelagt Domstolen en række præjudicielle spørgsmål om, hvorvidt det svenske forbud mod dyrkning af hamp er i overensstemmelse med EF-retten.

Så længe Domstolen ikke har truffet afgørelse, har Kommissionen ikke til hensigt at foreslå ændringer i de pågældende retsforskrifter.

(1) EFT L 193 af 29.7.2000.

(2) EFT L 160 af 26.6.1999.

(3) EFT L 246 af 5.11.1971.

(4) EFT L 299 af 20.11.1999.

(5) EFT L 193 af 29.7.2000.